ZESN Inoti Ichakamirira Mvumo Yekuti Idzidzise Veruzhinji Nezvesarudzo
Amai Chipfunde-Vava vanoti vari kuenderera mberi nekuita dzidziso dzisineyi nezvesarudzo
Sangano reZimbabwe Election Support Network rinoti rakamirira kupihwa mvumo yekudzidzisa veruzhinji nezvesarudzo kubva kuZimbabwe Electoral Commission, sezvo rakanyorera sangano iri gwaro rekutsvaga mvumo yekuita izvi. Sangano iri rinoti rakanyorera Zimbabwe Electoral Commission tsamba nemusi weMuvhuro svondo rapera, asi kusvika pari zvino, harisati rapiwa mhinduro. Hatina kukwanisa kubata ZEC kuti tinzwewo divi ravo. Asi National Director weZESN, Amai Rindai Chipfunde-Vava, vaudza Jonga Kandemiiri weStudio 7 kuti pari zvino vari kuenderera mberi nemamwe mabasa asineyi nedzidziso dzezvesarudzo. Zvichakadaro, vari kuongorora nyaya dzesarudzo, vanoti, pane shanduko yakanyanya iri kudiwa, kuitira kuti munyika muitwe sarudzo dzakachena. Sangano reZESN rabuditsawo magwaro anoratidza ongororo yavo pari zvino pamusoro penyaya yekunyoresa kwevanoda kuvhota, kuongororwa kwevoter’s roll, sarudzo dzemaprimaries, pamwe nemanomination courts. ZESN inoti zvakaitika mumasvondo apfuura, zvinoratidza kuti ZEC inofanirwa kusunga dzisimbe munyaya dzesarudzo. ZESN inotiwo pari kudiwa mari yakawanda, kuti basa iri rifambiswe nemazvo, asi yayambirawo kuti hurumende irege kushandisa mari dzeveruzhinji kusanganisira masangano akaita seGMB, nemamwe akadaro, pakutsvaga rutsigiro. ZESN iri kukurudzira zvakare kuti zvakabuda mumanomination courts, zvibuditswe pachena, munguva yakafanira. Sangano reZimbabwe Lawyers for Human Rights, rinotsigirawo ongororo yakaitwa neZESN iyi. VaTinashe Mundawarara vanowe communications manager wesangano iri vaudza Carole Gombakomba weStudio 7 kuti nyaya dzine chekuita nesarudzo dzave kutokwidzwa kumatare edzimhosva, sezvo vazhinji vasiri kufara nemaitirwo ari kuitwa basa iri. Dzimwe nhau kubva kuStudio 7...